aL UA Ml Ul 
PROSE! 


Diamars 15 di November, Prome Minister Evelyn Wever- 
Croes a reuni cu Commandant di Marinierskazerne na 
Savaneta T.A.H. Van Wijk. Esaki tawata un reunion 
hopi informativo di ambos banda na unda cu a elabora | 


riba desaroyonan nobo di interes pa Aruba y Hulanda. 
Defensie tin 3 tarea principal: defende Reino, combati 
transporte di droga y otro ilegalidadnan riba lama y 
asistencia den caso di calamidad. E cooperacion entre 
Gobierno di Aruba y Marinierskazerne ta hopi estrecho 
riba tur tres tarea. 


Marinierskazerne ta percura tambe pa traha riba e ser 
humano mas hopi cu por como tambe den e area di 
naturalesa y e aspecto di conservacion di naturalesa. 


Prome Minister ta gradici señor Van Wijk pa tuma 
tempo y informa Gobierno riba trabou y estrategianan 
especialmente pa trece mas siguridad pa nos pais. 
Hunto lo sigui traha pa estrecha e cooperacion mas 
ainda pa tur proyecto y programa di formacion pa nos 
hobennan y como tambe hende muhe wordo enforsa 
mas. HN 

Prome Minister Evelyn Wever-Croes: 
Cu e nombracion di señora Zulema Dabian-Erasmus 


GOBIERNO CONHUNTAMENTE CU E MINISTER 
PLENIPOTENCIARIO NOBO, LO SIGUI TRAHA NA 
FORTALECE E LASONAN ENTRE ARUBA Y MERCA 


Durante conferencia di prensa di Gobierno di Aruba, Prome 
Minister Evelyn Wever-Croes a anuncia cu e siguiente Minister 
Plenipotenciario na Washington lo ta señora Zulema Dabian- 
Erasmus. Despues di a elabora riba con e procedura pa scohe 
un Minister Plenipotenciario nobo a bay, duna un introduccion 
chikito riba su cualidadnan cu a conduci na un decision na su 
fabor, y a splica e importancia di e posicion aki, Prome Minister 
a pasa palabra pa señora Dabian- Erasmus, pa asina e por 
duna un splicacion mas amplio di su mes y di su plannan. 


Señora Dabian-Erasmus a indica di ta sinti su mes honra cu 
e oportunidad di por sirbi su pais como e siguiente Minister 
Plenipotenciario na Washington. Pa su persona y pa su carera 
profesional, e oportunidad aki ta uno hopi grandi. Señora 
Dabian-Erasmus a studia e ramo di "international relations", 
na Rijks Universiteit Groningen. Na 2005, el a bolbe Aruba y 
a eherce diferente funcion como "ambtenaar" di Gobierno di 
Aruba den e ramo di relacionnan exterior.Tambe el a splica, e 
importancia cu e oportunidad aki tin pa su famia y mayornan, 
cu di chikito a siñe pa semper traha duro pa e por logra yega 
unda mi kier yega. Semper nan a siñe cu e mester ta orguyoso 
di unda e ta bin y pa ta semper responsabel pa su famia, y 
siguiendo e consehonan aki semper, awe cu e nombracion aki, 
e lo por traha duro y ta responsabel pa su pais. 


Señora Dabian - Erasmus a indica cu, manera Prome Minister 
a menciona, e relacion entre Aruba y Merca ta hopi importante, 
y pesey el lo traha duro pa sigui fortalece e lasonan cu tin, pa 
asina yuda e desaroyo economico y e seguridad na Aruba. 
Tambe el lo sigui enfoca riba e oportunidadnan cu Merca ta 
brinda e studiantenan, di Aruba, pa asina nan tambe por caba 
nan estudio y tin un miho futuro. 


E ultimo añanan señora Dabian-Erasmus a labora na 
Departamento di Asuntonan Economico, pa Gobierno di 
Aruba, specialmente pa Minister Xiomara Maduro y Minister 
Geoffrey Wever. El a splica cu durante e tempo ey, nan a 
traha pa conecta e "business community" cu oportunidadnan 
den region. Awor, como e Minister Plenipotenciario nobo, 
e ta sumamente enthusiasma di por traha mas di serca cu 
Embahadora Tazelaar, y Jocelyne Croes cu ta e directora 
di Buitenlandse Betrekkingen, cu ministernan di Gabinete y 
directornan di diferente departamento gubernamental, riba 
temanan importante pa pais Aruba. Tambe el a expresa e 
importancia di por vocifera Aruba su cultura y balornan. 


Mundo ta pasando den temponan insigur, cu e elecionnan na 
Hulanda y Merca cu ta den porta, y e guera cu ta andando. 
Pesey ta importante pa Aruba tin representacion den e foronan 
internacional, pa asina keda altanto di culakier desaroyo rond 
mundo y pa por tuma accionnan na tempo. 


"Mi ta cla pa siña tur locual mi tin cu siña , pa asina traha na 
bienestar di mi dushi pais. Mi ta sumamente honra di a wordo 
escohi pa representa Aruba como e Minister Plenipotenciario 
nobo, y mi ta gradici na Gabinete Wever-Croes Il, pa cu e 
nombracion aki" tabata palabranan di señora Dabian Erasmus. 


Prome Minister ta gradici señora Dabian-Erasmus pa acepta e 
posicion importante aki, y a indica di ta sigur, cu den su persona, 
Aruba lo tin un bon representante, y cu pronto, Gobierno y 
pueblo en general, lo wak resultadonan positivo y beneficioso 
pa pais Aruba. Tambe, Prome Minister ta desea señora Zulema 
Dabian -Erasmus tur clase di exito pa cu e funcion nobo aki. 


Despues di yobida di ultimo dianan e volumen di awa cu a 
acumula den Bubali Plas a yega na un nivel critico. Na e 
momentonan aki no tin capacidad den e plas mes pa sigui 
retene tanto awa y tampoco ta responsabel pa laga e nivel 
sigui subi y desborda den vecindario. 


Esaki ta un situacion di emergencia pa cual Gobierno, den 
coordinacion cu tur departamentonan concerni, incluyendo 
oficina di maneho di crisis, a analisa tur opcion y a keda nada 
otro cu aproba pa habri e sluisnan di emergencia temporalmente 
pa asina baha e nivel di e awa den Bubali Plas. Den cuadro di 
transparencia Gobierno ta informa na nos comunidad henter 
cu e sluisnan di emergencia lo wordo habri pa un tempo corto, 
pa asina baha e nivel di awa y evita derame riba camindanan 
publico y otro dañonan material cu esaki lo por causa na 
propiedadnan den vecindario. 


E sluisnan aki ta existi netamente pa incidentenan asina, 
caminda cu e cantidad di awa ta surpasa e capacidad di e 
plas y ta bira un riesgo pa habitantenan y ta trece den peliger 
e mobilidad den direccion di nos hotelnan. Ta enfatisa cu e 
exceso aki ta resultado di yobida. 


Habrimento di sluis di emergencia no ta un decision cu ta 
tuma sin mas. Esaki lo sosode segun tur standard di medida 
di preocupacion, teniendo na cuenta tur posibilidad pa mitiga 
e impacto riba medio ambiente, pero mas cu esey e prioridad 
principal di Gobierno ta keda semper e siguridad y salud di tur 
ciudadano y nos bishitantenan. Ta enfatisa un biaha mas cu pa 
Gobierno e habrimento di sluis no ta e prome opcion y no ta un 
decision facil, pero ora mester haci esaki, lo sigui protocolnan 
estricto. 


Mester tene cuenta cu no ta exisiti planta cu ta ekipa pa procesa 
cantidad grandi di awacero. Tampoco ta asina cu Bubali Plas 
por acapara tanto yobida. Mirando cu e nivel di awa den e plas 
por tin risico pa publico y cu e awa para na San Miguel ya tin 
peliger di forma un criadero pa entre otro di Dengue y Zika, 
mester tuma tur paso pa evita un epidemia. 


Den e plannan pa e planta nobo di RWZI cu ya ta den un estado 
avansa, Gobierno a percura pa inclui tambe un grupo di accion 
cu ta desaroya un ‘contingency plan’ pa atende cu exceso di 
awacero durante e proceso cu ta yega na e planta nobo di 

Unsell te UNAS de 
MINISTER 


MINISTER ARENDS TA INFORMA MEDIDA 
DI EMERGENCIA PA BUBALI PLAS 


RWZI. Un planta asina ta tuma tempo pa construi y durante di 
e periodo aki sigur lo tin mas incidente di hopi awacero. 


Parti di e traspaso di e planta y e instalacion di e planta nobo 
ta inclui un grupo di trabou multidisciplinario cu ta separa 
di e planta mes. Tambe ta mira e situacion di capacidad di 
Bubali Plas. Den esaki lo participa e Ministerio di Naturalesa, 
Ministerio di Asuntonan General, DNM, DVG, Fundacion Parke 
Nacional Aruba y DOW, pa investiga y implementa solucionnan 
duradero pa un periodo di 36 luna. 


Pa medio di e comunicado aki ta enfatisa tambe cu habrimento 
di e sluis di emergencia no ta un acto descontrola. Pa yega na e 
decision aki ta existi un protocol di emergencia entre DOW, den 
consulta cu DVG, DNM, y oficina di maneho di crisis. Dentro di 
corto e unidad aki lo dispone di un pomp cu lo yuda canalisa 
exceso di awa den cierto direccionnan strategico caminda e no 
ta dañino pa naturalesa y tampoco salud. 


Na november 2021, Minister Ursell Arends a splica den un 
conferencia di prensa e urgencia di e situacion tanto di RWZI 
como Bubali Plas riba su mes, y e estado critico di ambos, y e 
peliger cu nan ta forma pa nos medio ambiente. Gobierno no a 
para keto. Na RWZI a reforsa e infrastructura pa evita lo peor. 
Na mes momento a traha cu grupo di tecniconan riba tereno 
di maneho di awa, incluyendo specialistanan di Hulanda cu ta 
un pais renombra riba e tereno aki. Nan a studia e situacion 
integralmente y a conclui cu Aruba no por sigui "patch up" loke 
tin. 


Aruba mester un planta completamente nobo, mas moderno 
y mas grandi. A base di e estudionan tecnico por a scucha 
expertonan financiero, y e grupo aki a elabora un plan concreto 
pa Aruba yega na su planta nobo. Cu tur e informacion aki a haci 
posibel cu awe tin un concepto di ley, pa asina pronto Aruba 
por conoce un RWZI nobo. Gobierno ta premira cu dentro di 
poco comunidad lo sera conoci e plan cu porfin lo brinda un 
alivio pa e situacion aki cu a wordo neglisha pa decadanan. 

JOIN E SUCU CHALLENGE NACIONAL 


Sucu ta un silent killer cu ta afecta 
nos salud severamente 


Ministerio di salud conhuntamente Nutricionista 
y Dietista Arubano (NDA), trahando na diferente 
instancianan di salud manera DVG, ImSan, Wit Gele 
Kruis, Fundacion Diabetes Aruba (FDA), IBiSA, Dr. 
Horacio Oduber Hospital, Healthy Lifestyle Center y 
dietistanan priva, a uni en conexion cu dia Mundial di 
Diabetes (14 november) pa conscientisa Aruba riba 
e riesgonan di uso excesivo di sucu agrega pa nos 
salud. 

Laga nos tur traha pa yega na un curpa y mente mas 
saludabel. 


«AG 


Con pa participa? 

Evita tur producto cu ta contene sucu agrega pa 
un siman, di 14 pa 20 di November y comparti bo 
experiencia uzando #sucuchallenge! 

Bishita https://www.fdaruba.com/challenge pa mas 
informacion! 

Participa, ‘kick out’ sucu agrega y mehora bo salud! 


#mintsp 
#sucuchallenge 
#diamundialdidiabetes 

Stichting voor Volkshygiéne 
Wit Gele Kruis Aruba 


DAN BISA 


Instituto Biba Saludabel y Activo 


#SUCUCHA LLEN VGE 


Pa 71P3 & TRICKS follow f page di tur e organisacionnan aki bou! 

Geoffrey Wever 


MINISTER 


PROXIMO NA SAN NICOLAS 
Dialuna 13 di november, den Space 21 na 
San Nicolaas, Minister Geoffrey Wever, 
conhuntamente cu Tito Bolivar di Artisa y 


Sr. Jay Raymond Director di Post Aruba a 
anuncia Christmas Fair 2023. 


E aña aki Ministerio di Sr. Geoffrey 
Wever hunto cu Post Aruba y Artisa a uni 
forsa pa organisa e Christmas Fair den 
Promenada na San Nicolas. Esaki lo tae | 
prome Christmas Fair organisa despues di 
pandemia di Covid-19. Minister Wever lo 
cende luznan di pasco den caya principal 
di San Nicolas dia 8 di December y e dia 
aki lo bai ta un dia cu yen actividad di 
artistanan, artesanonan, musica y tambe 
lo bai tin diferente stands cu diferente 
cuminda crioyo di fin di aña. 


Durante e evenemento aki bishitantenan 
di e Christmas Fair aki por admira mas di 
100 obra di stampia cu lo wordo desplega |k 
den Space 21. , 


“Nos ta masha contento di por uni forsa 
Artisa y Post Aruba pa un evenemento pa 
henter pueblo di Aruba”, Minister Wever 
a cuminsa ta bisa, “Como Ministerio nos 
a percura banda di zorg pa decoracion 
di pasco na Oranjestad, pa esaki tambe 
tuma luga na San Nicolaas. Asinna aki 
nos kier trece e dushi ambiente di pasco 
pariba tambe y nada mas dushi cu por 
pasa un rato ameno den promenade cu 
bo ser keri anto pariba.” 


Pueblo henter sea cordialmente invita 
pa pasa 8 december proximo di 7:00pm 
pa 11:00pm den Promenada y bin pasa 
unrato den un ambiente di fin di aña cu 
musica, arte y mucho mas. MN 

Minister Geoffrey Wever: 


MAS DI 280 COMPANIA A REGISTRA NA 
E ENCUENTRO VIRTUAL DI COMERCIO 
ENTRE ARUBA Y VENEZUELA 


ln yl 


Diahuebs, 9 di november, a tuma luga Virtual Business 
Matchmaking na Camara di Comercio, y tambe virtualmente 
via Zoom. Durante henter un dia di trabou empresarionan 
di Venezuela por a conecta cu empresarionan di Aruba den 
un setting único y nobo pa esnan na Venezuela como tambe 
esnan di Aruba. E interes tabata grandi, di ambos pais. Na 
ultimo momento ainda a ricibi mas registracionnan, cual a 
surpasa 230 registracion di parti di Venezuela, y mas di 70 di 
parti di Aruba. 


Durante e evento tabata diferente sector comercial Venezolano 
a presente diferente oferta di producto of servicio y tambe den 
ki frecuencia nan ta obtenibel y tambe e calidad. 


A enfoca riba nuebe (9) sector, esta: Turismo, Pesca, 
Construccion, Inmobilaria, Petrolero, Tursimo di Salud, 
Tecnologia, Agroindustria y Salud/Bienestar. Por raporta cu ya 
caba a demostra di tin interes grandi di parti di comercio pa haci 
negoshi cu otro. Por a mira esaki den e cantidad di compania 
cu a registra y atende e Virtual Business Matchmaking, y kende 
nan awo ta den contact cu otro. 


Minister Wever ta mira espacio pa awo stimula y facilita 
hacimento di negoshi entre comercio di Aruba y comercio 
Venezuela ya cu esaki ta na beneficio di e consumidor cu 
posiblemente por beneficia di miho prijs, of mas variacion y 
obtenibilidad di producto. 


Banda di oportunidad pa comercio, e obstaculonan cu lo 
mester atende cune pa por facilita e comercio entre nos dos 
paisnan tambe a wordo presenta. Combersacionnan al caso 
y interesante cu a inicia durante e sesion. Minister Wever tin 
como prioridad pa mehora lasonan comercial cu nos paisnan 
bisiña pa asina por tin mas oferta di producto y servicio, 
y posiblemente na miho prijs pa e ciudadano. Por spera 
cooperacion y comunicacion y intensificacion di e esfuersonan 
den e temporada nos dilanti pa por facilita mas aun e comercio 
entre Aruba y Venezuela. MN 

Minister di Husticia y Asuntonan Social sr. Rocco Tjon tawata 
presente durante e youth forum di UNESCO, hunto cu Aruba 
su secretario general pa loke ta e comicion nacional di 
Unesco, sra. mr. drs. Marushka Lee-Tromp y Aruba su "youth 
representative" Arielle Gil, caminda a reuni cu e directora di 
UNESCO pa e oficina di Caribe, sra. Anna Paolini. 


Durante e reunion aki a toca diferente programa cu UNESCO 
ta ofrece y por brinda na Aruba. Aki ta trata di programanan cu 
ta enfoca riba "peace building" y "changing mentalities". 


Un reunion sumamente positivo, den cual a palabra cu e 
directora sra. Anna Paolini, cu otro aña lo bay brinda dos 


proyecto pa Aruba. 


E prome proyecto lo enfoka riba "peace building" den nos 
scolnan, specificamente un programa cu ta toca agresion na 
scol. E otro programa lo enfoka riba crea mas conscientisacion 
den nos comunidad pa 

loke ta violencia domestico. 


Aki dos siman, e preparacionnan lo inicia cu UNESCO pa 
planifica e programanan menciona na 2024. 

MINISTER 


STICHTING JANTJE BETON A COMPROMETE 
CU LO YUDA ARUBA PA CONSTRUI Y/OF 


RENOBA 2 PA 3 SPEELTUIN 


Diabierna ultimo, Minister di Ensefiansa y Deporte Endy Croes 
hunto cu Prome Minister Evelyn Wever-Croes a reuni cu 
Stichting Jantje Beton y CEDE Aruba. Stichting Jantje Beton 
ta un fundacion di Hulanda cu ta traha pa yuda mucha- y 
hobennan hunga den aire liber y haci ehercicio, cual ta beneficia 
nan social-, mental- y fisicamente. E meta di Stichting Jantje 
Beton ta pa encarga cu tin espacionan accesibel pa mucha 
hunga. Awendia, e muchanan no ta hunga hopi mas den aire 
liber, mientras cu hunga den aire liber ta hopi importante pa e 
bienestar di nos muchanan. 


Na aña 2022, Gobierno di Aruba a acerca Stichting Jantje Beton 
pa pidi nan contribucion pa speeltuin na Aruba. Stichting Jantje 
Beton a haci un investigacion di e facilidadnan cu actualmente 
tin na Aruba pa e muchanan hunga pafo. A base di e resultado 
di e investigacion, Stichting Jantje Beton a conclui cu nan lo 
traha dos (2) speeltuin completamente nobo y/of renoba un 


speeltuin existente cu materialnan innovativo cu ta brinda 
siguridad na nos muchanan. 


Despues cu nan termina cu e estudio, lo informa Gobierno di 
Aruba unda lo construi e speeltuinnan nobo aki. Ademas, a 
informa un posibilidad di construi of renoba un di tres speeltuin. 
Durante e reunion, Minister Endy Croes a expresa su deseo 
pa haya algun veld mas na Aruba, manera Cruyff Court Aruba 
Veld. Esaki sigur ta un proyecto hopi bunita pa nos muchanan. 


Pa finalisa, Minister Endy Croes ta gradici Prome Minister 
Evelyn Wever-Croes y Minister di Asuntonan Social Rocco 
Tjon cu hunto a traha duro pa logra cu Stichting Jantje Beton 
lo traha dos (2) pa tres (3) speeltuin completamente nobo na 
Aruba of renoba uno existente y asina brinda nos muchanan 
e oportunidad di por hunga pafo y disfruta den un ambiente 
sigur. MN 

Minister Endy Croes: 


A REUNI CU E TEAM DI 
HOWARD UNIVERSITY NA 
WASHINGTON D.C. PA CREA 
OPORTUNIDAD DI ESTUDIO 
PA NOS STUDIANTENAN DI 
ARUBA 


Durante biahe di trabou na Merca, Minister Endy Croes a a 
haci un bishita oficial na Howard University hunto cu Minister 
Plenipotenciario Joselin Croes y director general di Colegio 
EPI Sra. Ankie Danker. Minister Endy Croes a indica cu 
por mira atras riba un bon reunion, creando oportunidad pa 
nos studiantenan di Aruba. Actualmente, ta trahando riba 
un programa pa pronto por firma un acuerdo cu Howard 
University. Minister Plenipotenciario na Washington D.C., 
Sra. Joselin Croes a indica cu esaki ta su di tres (3) bishita 
na Howard University. Un partnership cu Howard University ta 
hopi importante. Howard University ta forma leader den nan 
comunidad. Durante e reunion a trata e siguiente topiconan: 
pa studiante local continua nan estudio na Howard y in-state 
tuition. Adicionalmente, Howard University kier trece algun 
studiante Aruba en conexion cu e proyecto di IPA. Tambe 
a trata un posibel beca pa e atletanan. Ta purba pa crea 
oportunidad pa e studiantenan di Aruba continua cu nan 
estudio na Washington DC y pa e studiantenanan di Merca por 
haci un intercambio di estudio na Aruba. 


Sra. Ankie Danker a expresa cu nan a dialoga cu e team di 
Howard University over di “samenwerking” cu Colegio EPI y 
Universidad di Aruba. Pero e enfoke di Colegio EPI ta mas pa 
e colaboracion entre e docentenan, con por intercambia of con 
e docentenan di Howard University por duna les riba tereno 
di educacion. Tambe, pa wak con e studiantenan di Colegio 
EPI por stroom door y habri nan interes pa studia na Howard 
University. Sra. Ankie Danker a expresa cu Howard University 
ta un scol hopi interesante cu bunita historia y ta bunita pa 
wak kico nan ta boga p'e y Colegio EPI kier sigui coopera riba 
e tereno aki. Sr. Oliver Street di Howard University ta indica 
cu studiante rond di mundo ta bonbini na Howard University y 
nan lo ta contento di haya studiantenan di Aruba na Howard 
University. Ademas di esaki, Sr. Oliver a indica cu Howard 
University ta ofrece diferente beca deportivo y ta expresa cu 
nan ta spera di por tin e oportunidad di tin studiantenan di 
Aruba cu por participa den nan ekiponan deportivo y alabes 
haya un gran experencia academico. 


Sra. Tonija Hope di Howard University a expresa cu a trata 
e posiblidad pa e studiantenan di Aruba, tanto riba e nivel di 
“Undergraduate” y “Master” pa por continua cu nan estudio na 
Howard University. Howard University ta ofrece un variedad 
di disciplina cu na e momento aki no tin na Aruba. Nan 
expectativa ta cu e studiantenan di Aruba ta bin studia na 
Howard University y unabes nan ricibi nan diploma nan por 
contribui na e desaroyo di Pais Aruba. Sra. Hope a subraya 


cu durante e encuentro a trata con esaki ta financieramente 
posibel pa e studiantenan. Tambe a trata becanan pa atleta 
den e disciplinanan cu Howard University ta ofrece. Un reunion 
interesante y extenso, tratando pa crea oportunidad pa nos 
studiantenan di Aruba cu ta desea di eherce un estudio na 
Howard University. Aplicando e cuater (4) C-nan di habilidad 
di siglo 21 pa tinexito durante nan estudio, cual ta para pa 
comunicacion, colaboracion, pensamento critico 

(critical thinking) y creatividad. MN 

Minister Endy Croes: 

E motibo di e bishita na Montgomery College ta pa yega na un acuerdo pa 
traha den colaboracion cu Colegio EPI, Universidad di Aruba y Instituto 


Pedagogico Arubano (IPA) 


Durante e biahe di trabou na Merca, Minister di Enseñansa 
y Deporte Endy Croes hunto cu Minister Plenipotenciario na 
Washington D.C. Sra. Joselin Croes y directora general di 
Colegio EPI Sra. Ankie Danker a haci un bishita oficial na 
Montgomery College na Maryland. E motibo di e bishita aki ta 
pa yega na un acuerdo pa traha den colaboracion cu Colegio 
EPI, Universidad di Aruba y Instituto Pedagogico Arubano 
(IPA). Durante e bishita, a reuni cu dr. Michael Mills y henter e 
ekipo di Montgomery College, pa evalua riba ki liña por inicia. 
Un di e opcionnan ta cu Colegio EPI a cuminsa cu un structura 
nobo pa e estudio di tres (3) aña di ICT y ta mira con por 
conecta esey pa sigui cu un Associate degree cu e ayudo di 
Montgomery College. 


Dr. Michael Mills a expresa cu nan ta entusiasma pa traha den 
colaboracion cu Aruba y cu e colaboracion aki no ta beneficia 
Aruba solamente, pero tambe Montgomery College. Desde 
algun aña atras caba, Minister Plenipotenciario Joselin Croes 
a bin ta trahando riba e colaboracion aki pa Aruba. Tambe 
durante e bishita oficial, Minister Endy Croes hunto cu Minister 
Plenipotenciario Joselin Croes y Sra. Ankie Danker a haya 
un recorido di e campus. Pa finalisa, Minister Endy Croes ta 
expresa cu e ta hopi contento pa traha den colaboracion cu 
e college y ta sigur cu pa inicio di aña 2024 ta bay logra algo 
bunita cu Montgomery College. 

Minister Endy Croes: 


SR. RODOLFO JANSEN A RICIBI 
RECONOCEMENTO DI BALUARTE DEPORTIVO 
DURANTE E ANOCHI DI GALA DI PREMIO 
A — DEPORTE 


Durante e ceremonia di Premio Excelencia den Deporte 2022 
diabierna ultimo, a rindi homenahe na dies (10) baluarte 
deportivo cu a dedica un gran parti di nan bida na desaroyo di 
deporte di Aruba. Sr. Rudolfo Jansen a ricibi e reconocemento 
como baluarte deportivo 2022 for di Minister Endy Croes. 


Sr. Rodolfo Jansen, miho conoci como “Doy”. Un gran parti 
di su bida a para umpire y ainda cu e bunita edad di 75 aña 
ta activo. Na aña 1966 despues di a hunga baseball pa algun 
tempo, Sr. Jansen a fungi como coach di Topcar Baseball Team 
A-klas. Tabata Sr. Juan Maduro cu a acerca Doy y a puntr’e si 
e tin interes pa para umpire, mirando e bista fuerte cu Doy tin. 
Aki ta unda tur cos a cuminsa. Sr. Jansen a atende algun curso 
di umpire pa despues cuminsa eherce e funcion di umpire te cu 
e dia di awe. Na aña 1968 Sr. Jansen a para umpire pa prome 
bes na na veld di Frans Maduro (actualmente Madushi Star). 
Sr. Jansen a para umpire den tur liga di Baseball na Aruba 
y tambe den e disciplina di softball di cual ainda e ta activo. 
Sr. Jansen ta un umpire internacional, unda cu a para umpire 


na, entre otro, Curacao, Boneiro, Sint Maarten, Venezuela, 
Colombia y Puerto Rico. 

Pa conclui, Premio Excelencia den Deporte y Minister Endy 
Croes ta felicita Sr. Rodolfo Jansen cu e reconocemento 
Baluarte Deportivo 2021, alabes ta gradicie pa su dedicacion, 
amor y aporte den e desaroyo di deporte di Aruba. 


A HONRA BALUARTE DEN DEPORTE, SR. MANUEL 
DA SILVA DURANTE E ANOCHI DI PREMIO 
EXCELENCIA DEN DEPORTE 


Siman pasa diabierna, durante ceremonia di Premio 
Excelencia den Deporte 2022 na Renaissance Convention 
Center, a reconoce algun baluarte den deporte di Aruba. 
Durante e ceremonia special aki, a honra Sr. Manuel Andrade 
Da Silva Vargem, miho conoci como Manuel Da Silva. Sr. Da 
Silva a yega Aruba na aña 1972. Prome deporte cu Sr. Da 
Silva a hunga na Aruba tabata futbol pa e cub di Primavera, 
desde su inauguracion na aña 1974. Mas adelante a hunga 
pa Union Belast y Bubali Vets. Ademas di e deporte di futbol, 
Sr. Da Silva tabata pratica karate y atletismo. Na aña 1982, 
Manuel a core Marathon International na Aruba cu Concorde 
Hotel tabata organisa y a sali e miho coredo di Aruba. 


Den transcurso di e aña ey, Sr. Da Silva a bay representa Aruba 
den New York Marathon di un careda cu tabatin mas cu 16 mil 
coredo y a logra yega den e grupo di e prome 2 mil coredonan. 
Na aña 1980, Sr. Da Silva a bira presidente di club portugues, 
eynan el a organisa varios torneo deportivo. Na 1986 el a bin 
cu e idea pa forma un comision di Aruba, incluyendo IDEFRE. 
Sr. Da Silva no solamente tabata organisa e actividadnan, 
pero tambe tabata competi den hopi di nan y a gana hopi 


competencia di futbol y atletismo. Sr. Da Silva tabata activo 
den deporte y cultura durante varios decada na Aruba. Sr. Da 
Silva tambe tabatin un programa di radio, yama Portugal di 
Aruba, pa mas di un decada, unda cu tur diadomingo tabata 
presente na e programa di radio pa presenta musica, noticia 
y deporte di Portugal. Minister Endy Croes ta felicita Manuel 
Da Silva cu su reconocemento y ta gradicie pa su contribucion 
den e desaroyo di deporte di Aruba. Sr. Manuel Da Silva ta un 
ehempel di cu deseo, disciplina, dedicacion y determinacion 
ta logra. 

FUTURO TA BAY DEPENDE DI E CAPACIDAD DI 
NOS MUCHA- Y HOBENNAN PA EDUCA NAN 
MES DIGITALMENTE 


Durante Rueda di Prensa di Gobierno, Minister Glenbert Croes 
na ocasion di reapertura di Enseñansa pa Empleo, ademas di 
anuncia Enseñansa pa Empleo San Nicolas, a elabora riba un 
proyecto dirigi riba mucha- y hobennan cu su Ministerio tin ya 
dos aña trahando riba dje silenciosamente. 


E proyecto aki ta dirigi riba capacitacion di nos mucha- y 
hobennan di entre 7 y 17 aña riba educacion computacional 
y inteligencia digital. Educacion digital di nos hobennan ta 
sumamente importante pasobra economia di futuro di nos pais 
ta bay depende di e capacidad digital di e muchanan di awe cu 
ta e adultonan di mañan. 


CODERDOJO 

CoderDojo ta un movimiento global di clubnan di programacion 
gratis, habri, guia pa voluntario (Dojos) unda hobennan di 
edad7-17 (Ninjas) por explora tecnologia digital. Mision di 
CoderDojo ta pa duna hobennan rond di mundo e oportunidad 
pa siña programa den un ambiente social y sigur. 


Ta importante pa Aruba tuma e pasonan necesario den 
educacion computacional, enfatisando e importancia di 
un cuadro unificado pa fomenta inteligencia digital. Hunto, 
nos por empodera e scolnan y centronan di Aruba, fortifica 
colaboracion global y avansa educacion computacional. 


Adoptando Clubnan di Codigo/Dojosrond diArubata yuda sigura 
un futuro unda conocimento y habilidadnan computacional ta 
accesible, interconecta, y adaptable na e campo cambiante di 
tecnologia. Esaki ta posibel danki na Utilities Aruba cu ta sigui 
cu accionnan real den impacto social y sostenibilidad. 


E futuro di zero emision ta briyante, tanto cu nos sigui crea 
ciudadanonan digitalmente inteligente, proteha metanan 
di desaroyo di Aruba y garantisa nos participacion den e 
economia sin frontera nobo combina cu e industria creciente 
di energia renobable. mi 


Desaroyo y progreso di un pais ta mas 
sostinibel, fuerte y lihe ora cu cada 
ciudadano di e pais uni den esfuersonan 
y contribui cu positivismo na e vision 
pa logra cosnan grandi pa futuro. 


2023 


ANA DI UNION Y POSITIVISMO! 


